**Dėl FILMŲ REGISTRO REORGANIZAVIMO IR FILMŲ REGISTRO NUOSTATŲ PATVIRTINIMO**

2013 m. spalio 30 d. Nr. 1002  
Vilnius

Vadovaudamasi Lietuvos Respublikos valstybės informacinių išteklių valdymo įstatymo (Žin., 2011, Nr. [163-7739](http://www3.lrs.lt/pls/inter/dokpaieska.showdoc_l?p_id=415499)) 20 straipsnio 1 dalimi ir Lietuvos Respublikos kino įstatymo (Žin., 2002, Nr. [31-1107](http://www3.lrs.lt/pls/inter/dokpaieska.showdoc_l?p_id=162695); 2012, Nr. [6-192](http://www3.lrs.lt/pls/inter/dokpaieska.showdoc_l?p_id=415955)) 15 straipsnio 1 dalimi, Lietuvos Respublikos Vyriausybė nutaria:

1. Reorganizuoti Filmų registrą keičiant registro tvarkytoją.

2. Patvirtinti Filmų registro nuostatus (pridedama).

3. Nustatyti, kad:

3.1. Filmų registro reorganizavimo pabaiga – 2013 m. lapkričio 14 diena. Reorganizuotas Filmų registras pradeda veikti nuo 2013 m. lapkričio 15 dienos.

3.2. Siekiant užtikrinti filmų registravimo Filmų registre tęstinumą, visos paraiškos registruoti filmus, gautos Kultūros ministerijoje iki 2013 m. lapkričio 14 d., kurių pagrindu registravimo procedūra dar nepradėta arba nebaigta iki 2013 m. lapkričio 14 d., turi būti perduotos Lietuvos kino centrui prie Kultūros ministerijos iki 2013 m. lapkričio 14 dienos.

3.3. Iki Filmų registro reorganizavimo pabaigos išduoti Filmų registro dokumentai galioja ir reorganizavus Filmų registrą iki filmų naudojimo teisių, suteiktų ar perduotų pagal autorių, licencines ar kitas su autorių teisių ir gretutinių teisių turėtojais ar jų įgaliotais asmenimis sudarytas sutartis, galiojimo Lietuvos Respublikos teritorijoje pabaigos.

4. Pavesti:

4.1. Kultūros ministerijai – iki 2013 m. lapkričio 14 d. perduoti Lietuvos kino centrui prie Kultūros ministerijos visus Filmų registrui pateiktus dokumentus ir (arba) kopijas, Filmų registro duomenis ir informaciją.

4.2. Kultūros ministerijai ir Lietuvos kino centrui prie Kultūros ministerijos – paskelbti informaciją apie Filmų registro reorganizavimą savo interneto svetainėse.

5. Pripažinti netekusiu galios Lietuvos Respublikos Vyriausybės 2003 m. liepos 15 d. nutarimą Nr. 910 „Dėl Filmų registro įsteigimo ir jo nuostatų patvirtinimo“ (Žin., 2003, Nr. [71-3224](http://www3.lrs.lt/pls/inter/dokpaieska.showdoc_l?p_id=215397)).

Ministras Pirmininkas Algirdas Butkevičius

Švietimo ir mokslo ministras,

pavaduojantis kultūros ministrą Dainius Pavalkis

PATVIRTINTA  
Lietuvos Respublikos Vyriausybės  
2013 m. spalio 30 d. nutarimu Nr. 1002

**FILMŲ REGISTRO NUOSTATAI**

**I. Bendrosios nuostatos**

1. Filmų registro nuostatai (toliau – Nuostatai) nustato Filmų registro (toliau – Registras) paskirtį ir objektus, Registro valdytoją ir tvarkytoją, jų funkcijas, teises ir pareigas, reglamentuoja Registro duomenų, dokumentų ir informacijos (toliau kartu – duomenys) tvarkymą, Registro duomenų saugą, Registro finansavimą, reorganizavimą ir likvidavimą.

2. Registras yra valstybės registras.

3. Registro paskirtis – registruoti visus Lietuvos Respublikoje pagamintus ir į Lietuvos Respubliką įvežtus rodyti kino teatruose filmus, taip pat rinkti, kaupti, apdoroti, sisteminti, saugoti ir teikti duomenis apie juos.

4. Registro duomenys kaupiami vienoje Registro duomenų bazėje.

5. Registras tvarkomas vadovaujantis Lietuvos Respublikos valstybės informacinių išteklių valdymo įstatymu (Žin., 2011, Nr. [163-7739](http://www3.lrs.lt/pls/inter/dokpaieska.showdoc_l?p_id=415499)), Lietuvos Respublikos kino įstatymu (Žin., 2002, Nr. [31-1107](http://www3.lrs.lt/pls/inter/dokpaieska.showdoc_l?p_id=162695); 2012, Nr. [6-192](http://www3.lrs.lt/pls/inter/dokpaieska.showdoc_l?p_id=415955)), Lietuvos Respublikos asmens duomenų teisinės apsaugos įstatymu (Žin., 1996, Nr. [63-1479](http://www3.lrs.lt/pls/inter/dokpaieska.showdoc_l?p_id=29193); 2008, Nr. [22-804](http://www3.lrs.lt/pls/inter/dokpaieska.showdoc_l?p_id=314801)), Nuostatais ir kitais teisės aktais.

6. Asmens duomenų tvarkymo tikslas – užtikrinti autorių ir gretutinių teisių apsaugą.

7. Nuostatuose vartojamos sąvokos atitinka Lietuvos Respublikos kino įstatyme, Lietuvos Respublikos valstybės informacinių išteklių valdymo įstatyme, Lietuvos Respublikos asmens duomenų teisinės apsaugos įstatyme ir kituose teisės aktuose vartojamas sąvokas.

**II. REGISTRO VALDYTOJAS IR TVARKYTOJAS, JŲ TEISĖS IR PAREIGOS**

8. Registro valdytojas yra Kultūros ministerija.

9. Registro tvarkytojas yra Lietuvos kino centras prie Kultūros ministerijos.

10. Registro valdytojas metodiškai vadovauja Registro tvarkytojui ir koordinuoja Registro funkcionavimą.

11. Registro valdytojas ir Registro tvarkytojas atlieka Lietuvos Respublikos valstybės informacinių išteklių valdymo įstatyme nurodytas funkcijas, turi šiame įstatyme nurodytas teises ir pareigas.

12. Registro tvarkytojas taip pat atlieka šias funkcijas:

12.1. tvirtina Registro tvarkytojui teikiamos paraiškos įregistruoti filmą Registre (toliau – paraiška) formą;

12.2. atlieka Registro duomenų bazės techninę priežiūrą;

12.3. nagrinėja ir apibendrina duomenų teikėjų siūlymus paraiškos ir pridedamų dokumentų duomenų teikimo Registrui klausimais;

12.4. teikia metodinę ir informacinę pagalbą duomenų teikėjams.

**III. REGISTRO OBJEKTAI IR JŲ DUOMENYS**

13. Registro objektai – visi Lietuvos Respublikoje pagaminti filmai, taip pat į Lietuvos Respubliką įvežti rodyti kino teatruose filmai.

Filmai, įvežti į Lietuvos Respubliką rodyti kino teatruose visuomenės kultūriniams, meniniams, edukaciniams poreikiams tenkinti skirtuose renginiuose (festivaliuose, seminaruose, retrospektyvose ir kituose), Registre neregistruojami.

14. Registro duomenų bazėje kaupiami šie filmų duomenys:

14.1. Bendrieji duomenys:

14.1.1. Lietuvos Respublikoje pagaminti ir skirti rodyti kino teatruose filmai; Lietuvos nacionaliniame radijuje ir televizijoje skirti rodyti filmai, kai jų gamybą 100 procentų finansuota valstybės;

14.1.2. į Lietuvos Respubliką įvežti rodyti kino teatruose filmai;

14.1.3. filmo rodytojo ir (ar) platintojo fizinio asmens (fizinių asmenų) vardas ir pavardė arba Lietuvos Respublikoje ar kitoje Europos ekonominės erdvės valstybėje įsteigto juridinio asmens ar kitos organizacijos, ar jų padalinio (toliau – juridinis asmuo) pavadinimas ir kodas;

14.1.4. filmo identifikavimo kodas;

14.1.5. filmo pavadinimas;

14.1.6. pagrindinių filmo kūrėjų (scenarijaus autoriaus, režisieriaus, operatoriaus, kompozitoriaus, dailininko) vardai ir pavardės;

14.1.7. autorių turtinių teisių savininko (savininkų) fizinio asmens (fizinių asmenų) vardas ir pavardė arba juridinio asmens pavadinimas ir kodas;

14.1.8. filmo pirmojo įrašo gamintojo (gamintojų) fizinio asmens (fizinių asmenų) vardas ir pavardė arba juridinio asmens pavadinimas ir kodas;

14.1.9. filmo įregistravimo data;

14.1.10. filmo duomenų įrašymo ir keitimo data;

14.1.11. sprendimo dėl filmo registracijos pripažinimo negaliojančia ir filmo išregistravimo datos.

14.2. Specialieji duomenys:

14.2.1. filmo pagaminimo data;

14.2.2. filmo trukmė;

14.2.3. valstybės, kurioje pagamintas filmas, pavadinimas;

14.2.4. filmo rūšis;

14.2.5. filmo žanras;

14.2.6. licencinės sutarties sąlygos:

14.2.6.1. sutarties data;

14.2.6.2. licenciato fizinio asmens (fizinių asmenų) vardas ir pavardė arba juridinio asmens pavadinimas ir kodas;

14.2.6.3. licencijos rūšis (išimtinė, neišimtinė);

14.2.6.4. suteiktos teisės (filmo naudojimo būdai ir sąlygos);

14.2.6.5. suteiktų teisių galiojimo terminas;

14.2.6.6. suteiktų teisių galiojimo teritorija;

14.2.7. originalios filmo medžiagos (nacionalinių ir bendros gamybos filmų) saugojimo vieta;

14.2.8. filmui suteiktas indeksas pagal žiūrovų amžiaus cenzą Lietuvos Respublikoje.

15. Registro duomenims klasifikuoti naudojami šie klasifikatoriai:

15.1. filmo trukmė (iki 30 minučių, nuo 30 iki 60 minučių, 60 minučių ir daugiau);

15.2. valstybė;

15.3. filmo rūšis;

15.4. filmo žanras;

15.5. indeksas pagal žiūrovų amžiaus cenzą.

**IV. REGISTRO OBJEKTŲ REGISTRAVIMAS**

16. Filmai į Registrą įregistruojami per 14 darbo dienų po to, kai Filmų indeksavimo komisija Lietuvos Respublikos kino įstatymo 15 straipsnio 4 dalies nustatyta tvarka suteikia filmų indeksus pagal žiūrovų amžiaus cenzą.

17. Registrui duomenis teikia šie duomenų teikėjai:

17.1. filmų gamintojai, kaip jie apibrėžti Lietuvos Respublikos kino įstatymo 3 straipsnio 5 dalyje;

17.2. fiziniai arba juridiniai asmenys, kurie verčiasi filmų rodymu kino teatruose.

18. Duomenų teikėjai:

18.1. informuoja Registro tvarkytoją apie Registro objekto duomenų pasikeitimą per 5 darbo dienas nuo tos dienos, kurią sužino apie šių duomenų pasikeitimą;

18.2. atsako už pateiktų duomenų tikslumą Lietuvos Respublikos įstatymų nustatyta tvarka;

18.3. turi teisę susipažinti su saugomais Registre jų duomenimis ir prašyti ištaisyti netikslius, klaidingus, papildyti neišsamius jų duomenis.

19. Duomenų teikėjai Registro valdytojo nustatyta tvarka teikia Registro tvarkytojui Registro tvarkytojo patvirtintos formos paraišką kartu su Registro tvarkytojo nustatytais dokumentais, patvirtinančiais paraiškoje įrašytų duomenų teisingumą (toliau – paraiškos dokumentai). Paraiškoje turi būti pateikti duomenys, nurodyti Nuostatų 14.1.5–14.1.8, 14.2.1–14.2.5, 14.2.6.1–14.2.7 punktuose.

20. Paraiška ir paraiškos dokumentai Registro tvarkytojui pateikiami lietuvių kalba. Jeigu dokumentai surašyti ne lietuvių kalba, turi būti pridėti jų vertimai, patvirtinti vertimą atlikusio asmens parašu.

21. Paraiška ir paraiškos dokumentai Registro tvarkytojui pateikiami tiesiogiai (asmeniškai arba per atstovą), per atstumą paštu ar elektroniniu paštu, elektroninėmis priemonėmis per Paslaugų ir gaminių kontaktinį centrą.

22. Registro tvarkytojas, gavęs paraišką ir paraiškos dokumentus, per 5 darbo dienas nuo paraiškos gavimo atlieka paraiškos ir paraiškos dokumentų patikrą.

23. Jeigu pateikta paraiška ir paraiškos dokumentai atitinka visus nustatytus reikalavimus, Registro tvarkytojas per vieną darbo dieną nuo paraiškos ir paraiškos dokumentų patikros atlikimo priima sprendimą įregistruoti filmą ir filmas įregistruojamas per vieną darbo dieną nuo tokio sprendimo priėmimo. Filmas laikomas įregistruotu nuo filmo duomenų įrašymo Registro duomenų bazėje. Registro tvarkytojui priėmus sprendimą įregistruoti filmą, Registro tvarkytojo atsakingas darbuotojas Registro duomenų bazėje įrašo filmo duomenis, o filmo identifikavimo kodas suteikiamas automatiškai.

24. Jeigu duomenų teikėjas, teikdamas paraišką, pateikia prašymą išduoti patvirtinimą, kad jo pateikti duomenys įrašyti į Registrą, arba įregistruoto filmo duomenų išrašą, Registro tvarkytojas tokį patvirtinimą arba išrašą išsiunčia raštu (paštu arba elektroniniu paštu) ne vėliau kaip per 3 darbo dienas nuo duomenų įrašymo Registre.

25. Jeigu išanalizavus paraišką ir paraiškos dokumentus nustatoma, kad pateikti ne visi duomenys arba jie klaidingi, netikslūs ar neišsamūs, Registro tvarkytojas per 3 darbo dienas nuo paraiškos ir paraiškos dokumentų patikros atlikimo raštu (paštu arba elektroniniu paštu) informuoja duomenų teikėją apie nustatytus trūkumus ir nustato terminą juos ištaisyti. Registro tvarkytojas, gavęs trūkstamus ir (ar) ištaisytus duomenis, registruoja filmą Nuostatų 23 punkte nustatyta tvarka.

26. Jeigu duomenų teikėjas nepateikia trūkstamų ir (ar) ištaisytų duomenų arba yra Lietuvos Respublikos kino įstatymo 15 straipsnio 6 dalyje nurodytos aplinkybės, Registro tvarkytojas per vieną darbo dieną nuo Registro tvarkytojo nustatyto termino pabaigos arba Nuostatų 22 punkte nustatyto termino pabaigos priima sprendimą neregistruoti filmo ir per 3 darbo dienas nuo tokio sprendimo priėmimo praneša apie tai duomenų teikėjui raštu (paštu arba elektroniniu paštu), nurodydamas konkrečias atsisakymo registruoti filmą priežastis.

27. Jeigu po filmo įregistravimo paaiškėja arba atsiranda aplinkybės, nurodytos Lietuvos Respublikos kino įstatymo 15 straipsnio 6 dalyje, Registro tvarkytojas priima sprendimą pripažinti įregistruoto filmo registraciją negaliojančia ir išregistruoja filmą. Registro tvarkytojas per 3 darbo dienas nuo šio sprendimo priėmimo praneša apie tai duomenų teikėjui raštu (paštu arba elektroniniu paštu), nurodydamas konkrečias registracijos pripažinimo negaliojančia ir filmo išregistravimo iš Registro priežastis. Išregistruoto filmo duomenys ne vėliau kaip kitą darbo dieną perkeliami į Registro duomenų bazės archyvą.

Registro tvarkytojas nustato Registro objekto išregistravimo ir skelbimo apie jo išregistravimą tvarką.

28. Duomenų teikėjai privalo informuoti Registro tvarkytoją apie Registro objekto duomenų pasikeitimą per 5 darbo dienas nuo tos dienos, kurią sužino apie šių duomenų pasikeitimą, ir Nuostatų 21 punkte nurodytais būdais pranešti Registro tvarkytojui apie Registrui pateiktų duomenų, nurodytų Nuostatų 14.1.5–14.1.8, 14.2.1–14.2.5, 14.2.6.1–14.2.7 punktuose, pasikeitimus ir pateikti tai pagrindžiančius dokumentus. Registro duomenų pasikeitimai į Registro duomenų bazę įrašomi ne vėliau nei per 3 dienas po tokių pranešimų gavimo. Pakeisti duomenys perkeliami į Registro duomenų bazės archyvą, kur saugomi iki Registro veikimo pabaigos.

29. Registro duomenys duomenų bazėje saugomi iki Registro veikimo pabaigos. Keičiantis Registre įrašytiems duomenims, nauji Registro duomenys į Registro duomenų bazę įrašomi nesunaikinus ankstesniųjų. Išregistravus filmą, jo duomenys perkeliami į Registro duomenų bazės archyvą, kuriame saugomi iki Registro veikimo pabaigos. Paraiška ir paraiškos dokumentai Registro tvarkytojo saugomi 2 metus teisės aktų nustatyta tvarka.

**V. REGISTRO DUOMENŲ TAISYMAS**

30. Registro duomenys taisomi Registro tvarkytojo iniciatyva arba gavus duomenų teikėjo arba suinteresuoto asmens (duomenų gavėjo, susijusio registro arba valstybės informacinės sistemos tvarkytojo, duomenų subjekto) prašymą ir jį pagrindžiančius dokumentus.

31. Apie duomenų taisymus skelbiama Registro tvarkytojo interneto svetainėje, išskyrus asmens duomenų ir licencinių sutarčių taisymus. Registro tvarkytojas per 3 darbo dienas nuo duomenų ištaisymo informuoja apie tai raštu (paštu arba elektroniniu paštu) duomenų teikėjus, kurių pateikti arba tvarkomi duomenys ištaisyti, ir asmenis, kurių duomenys, nurodyti Nuostatų 14.1.6 ir 14.1.7 punktuose, tvarkomi Registre, taip pat duomenų gavėjus, susijusių registrų ar valstybės informacinių sistemų tvarkytojus, jeigu jiems perduoti netikslūs duomenys.

32. Jeigu nustatoma, kad į Registro duomenų bazę dėl Registro tvarkytojo kaltės įrašyti klaidingi, netikslūs, neišsamūs duomenys, Registro tvarkytojas juos ištaiso nedelsdamas, bet ne vėliau nei per 24 valandas nuo klaidingų, netikslių, neišsamių duomenų nustatymo momento.

33. Jeigu nustatoma, kad Registro duomenų bazėje dėl duomenų teikėjo kaltės įrašyti klaidingi, netikslūs arba neišsamūs duomenys, Registro tvarkytojas per 3 darbo dienas nuo šio fakto nustatymo raštu (paštu arba elektroniniu paštu) informuoja apie tai duomenų teikėją, kuris per 5 darbo dienas nuo prašymo gavimo turi pateikti Registro tvarkytojui ištaisytus duomenis. Registro tvarkytojas per 3 darbo dienas nuo ištaisytų duomenų gavimo atlieka pateiktų duomenų patikrą. Jeigu pateikti duomenys atitinka visus nustatytus reikalavimus, Registro tvarkytojas per vieną darbo dieną nuo patikros atlikimo priima sprendimą ištaisyti Registro duomenis ir jie pakeičiami, patikslinami ar papildomi per vieną darbo dieną nuo tokio sprendimo priėmimo.

34. Registro tvarkytojas, gavęs duomenų teikėjo arba asmens, nurodyto Nuostatų 14.1.6 ir 14.1.7 punktuose, kurio duomenys tvarkomi Registre, prašymą ištaisyti klaidingus, netikslius, neišsamius Registro duomenis, per 3 darbo dienas nuo šio prašymo gavimo atlieka pateiktų duomenų patikrą. Jeigu pateikti duomenys atitinka visus nustatytus reikalavimus, Registro tvarkytojas per vieną darbo dieną nuo patikros atlikimo priima sprendimą ištaisyti Registro duomenis ir jie pakeičiami, patikslinami ar papildomi per vieną darbo dieną nuo tokio sprendimo priėmimo. Nustačius, kad prašymas nepagrįstas, Registro tvarkytojas atsisako ištaisyti duomenis ir per 3 darbo dienas nuo sprendimo priėmimo apie tai raštu (paštu arba elektroniniu paštu) informuoja duomenų teikėją ir (ar) asmenį, nurodytą Nuostatų 14.1.6 ir 14.1.7 punktuose, kurio duomenys tvarkomi Registre, nurodydamas atsisakymo priežastis.

35. Kiekvienas nurodytas Nuostatų 14.1.3, 14.1.6–14.1.8 punktuose asmuo, kurio duomenys tvarkomi Registre, pateikęs prašymą ir asmens tapatybę patvirtinantį dokumentą arba teisės aktų nustatyta tvarka elektroninėmis priemonėmis, kurios leidžia tinkamai identifikuoti asmenį, patvirtinęs savo asmens tapatybę, turi teisę susipažinti su Registre tvarkomais duomenimis apie save.

36. Nurodytas Nuostatų 14.1.3, 14.1.6–14.1.8 punktuose asmuo, kurio duomenys tvarkomi Registre, susipažinęs su Registre tvarkomais savo duomenimis, turi teisę reikalauti, kad būtų ištaisyti klaidingi, netikslūs, papildyti neišsamūs, pašalinti nereikalingi arba neteisėtai surinkti duomenys. Registro tvarkytojas atlieka pateiktų duomenų patikrą, priima sprendimą ištaisyti ar atsisakyti ištaisyti duomenis ir apie tai informuoja to reikalavusį asmenį Nuostatų 33 punkte nustatyta tvarka.

37. Ištaisyti Registro duomenys saugomi Registro duomenų bazėje. Duomenų taisymai per 10 darbo dienų nuo įrašo pakeitimo momento perkeliami į Registro duomenų bazės archyvą, kuriame saugomi iki Registro veikimo pabaigos.

**VI. REGISTRO SĄVEIKA SU KITAIS REGISTRAIS**

38. Registro duomenys, nurodyti Nuostatų 14.1.3, 14.1.7, 14.1.8 ir 14.2.6.2 punktuose, gaunami iš Juridinių asmenų registro.

**VII. Registro duomenų TEIKIMAS IR naudojimas**

39. Visi Registro duomenys, išskyrus licencinių sutarčių sąlygas (netaikoma duomenims, nurodytiems Nuostatų 14.2.6.4 ir 14.2.6.5 punktuose), yra vieši ir skelbiami Registro tvarkytojo interneto svetainėje.

40. Registro tvarkytojo interneto svetainėje pateikiama informacija apie Registro objektą, Registro valdytoją ir tvarkytoją, Registro duomenų tvarkymą ir jo tikslus, paaiškinama asmenų teisė susipažinti su Registre tvarkomais jų duomenimis, duomenų taisymo tvarka, apibūdinami duomenų teikėjai ir gavėjai, Registrui teikiami duomenys ir jų teikimo būdai.

41. Registro duomenys perduodami automatiniu būdu elektroninių ryšių tinklais, leidžiamosios kreipties būdu internetu ar kitais elektroninių ryšių tinklais, raštu ar elektroninių ryšių priemonėmis.

42. Registro duomenys perduodami išduodant Registro duomenų bazės išrašus.

43. Registro duomenys perduodami:

43.1. valstybės valdžios ir valdymo institucijoms – jų tiesioginėms funkcijoms atlikti įstatymų ir kitų teisės aktų nustatyta tvarka pagal prašymą ir (arba) sutartį;

43.2. duomenų teikėjams ir kitiems asmenims, kurių duomenys tvarkomi Registre, – pagal prašymą teikiami Registre saugomi duomenys apie juos;

43.3. kitiems registrams ir informacinėms sistemoms – pagal sutartį;

43.4. kitiems fiziniams ir juridiniams asmenims, turintiems teisę šiuos duomenis gauti, pateikusiems motyvuotą prašymą, kuriame nurodomi duomenų gavimo teisiniai pagrindai, duomenų naudojimo tikslai, duomenų apimtis.

44. Iš Registro gautais duomenimis visi juridiniai ir fiziniai asmenys negali naudotis kitaip ar naudoti jų kitam tikslui, negu nustatyta duomenų teikimo sutartyje arba prašyme.

45. Registro duomenys teikiami neatlygintinai.

46. Asmens duomenys tvarkomi vadovaujantis Lietuvos Respublikos asmens duomenų teisinės apsaugos įstatymu.

47. Registro duomenys į užsienio valstybes teikiami Lietuvos Respublikos valstybės informacinių išteklių valdymo įstatymo nustatyta tvarka.

48. Registro duomenų teikimas negali būti apribotas kitaip, negu nustatyta įstatymuose. Atsisakymas teikti Registro duomenis turi būti pagrįstas įstatymų nuostatomis. Atsisakymą teikti Registro duomenis galima skųsti įstatymų nustatyta tvarka.

**VIiI. Registro duomenų sauga**

49. Už Registro duomenų saugą Lietuvos Respublikos teisės aktų nustatyta tvarka pagal kompetenciją atsako Registro valdytojas ir Registro tvarkytojas.

50. Registro duomenų saugą reglamentuoja Registro valdytojo patvirtinti Registro duomenų saugos nuostatai ir kiti saugos dokumentai, rengiami, derinami ir tvirtinami Bendrųjų elektroninės informacijos saugos reikalavimų aprašo, patvirtinto Lietuvos Respublikos Vyriausybės 2013 m. liepos 24 d. nutarimu Nr. 716 (Žin., 2013, Nr. [86-4310](http://www3.lrs.lt/pls/inter/dokpaieska.showdoc_l?p_id=454399)), ir kitų duomenų saugą reglamentuojančių teisės aktų nustatyta tvarka.

51. Tvarkant Registrą, taikomos saugos priemonės, kurių paskirtis – užtikrinti duomenų tikslumą ir apsaugoti juos nuo atsitiktinio ar neteisėto sunaikinimo, pakeitimo, sugadinimo, atskleidimo, neteisėto pasisavinimo, paskelbimo, pateikimo ar kitokio naudojimo, taip pat kokio nors kito neteisėto tvarkymo. Registro tvarkytojas pasirenka Registro duomenų saugos priemones pagal duomenų pobūdį ir jų tvarkymo keliamą riziką.

52. Asmens duomenų apsaugos priemonės parenkamos laikantis Bendrųjų reikalavimų organizacinėms ir techninėms duomenų saugumo priemonėms, patvirtintų Valstybinės duomenų apsaugos inspekcijos direktoriaus 2008 m. lapkričio 12 d. įsakymu Nr. 1T-71(1.12) (Žin., 2008, Nr. [135-5298](http://www3.lrs.lt/pls/inter/dokpaieska.showdoc_l?p_id=331500)).

53. Teisinėmis, organizacinėmis, techninėmis ir kitomis priemonėmis užtikrinama, kad tvarkant Registrą nebūtų įrašyti klaidingi, netikslūs, neišsamūs duomenys, kad duomenys atitiktų pateiktus dokumentus.

54. Registro valdytojas, Registro tvarkytojas, asmenys, pažeidę Registro duomenų saugos nuostatų reikalavimus, atsako Lietuvos Respublikos įstatymų ir kitų teisės aktų nustatyta tvarka.

**IX. Registro finansavimas**

55. Registras finansuojamas iš Lietuvos Respublikos valstybės biudžeto.

**X. Registro REORGANIZAVIMAS IR LIKVIDAVIMAS**

56. Registras gali būti reorganizuojamas ir likviduojamas Lietuvos Respublikos valstybės informacinių išteklių valdymo įstatymo ir kitų įstatymų, taip pat Lietuvos Respublikos Vyriausybės nustatyta tvarka.

57. Reorganizuojamo ar likviduojamo Registro duomenys perduodami kitam registrui, sunaikinami arba perduodami valstybės archyvams Lietuvos Respublikos dokumentų ir archyvų įstatymo (Žin., 1995, Nr. [107-2389](http://www3.lrs.lt/pls/inter/dokpaieska.showdoc_l?p_id=23066); 2004, Nr. [57-1982](http://www3.lrs.lt/pls/inter/dokpaieska.showdoc_l?p_id=230851)) nustatyta tvarka, vadovaujantis konkrečiomis Lietuvos Respublikos Vyriausybės nutarimo ar kito teisės akto dėl Registro reorganizavimo ar likvidavimo nuostatomis.

\_\_\_\_\_\_\_\_\_\_\_\_\_\_\_\_\_\_